b'\n_START_ARTICLE_\nEdle Michalsen\n_START_SECTION_\nFamilie\n_START_PARAGRAPH_\nHun var datter av grossist Erik Hexeberg og Anne Randine S\xc3\xb8rbye. I 1927 giftet hun seg med juristen Fin Michalsen, og i 1928 fikk de datteren Tonje.\n_START_SECTION_\nForfatter og oversetter\n_START_PARAGRAPH_\nHun debuterte som barnebokforfatter h\xc3\xb8sten 1934 med boken Tre barn i en have. Boken hadde tegninger av forfatterens ektemann Fin Michalsen (1900-1972). Samme h\xc3\xb8st debuterte for \xc3\xb8vrig Aim\xc3\xa9e Sommerfelt med barneboken Stopp tyven!_NEWLINE_Edle Michalsen fikk blandede kritikker for sin debutbok. \xc2\xabDet er simpelthen en alldeles fortryllende liten fortelling for barn i alderen 6 til 11 \xc3\xa5r.\xc2\xbb skrev anmelderen i avisen Smaalenenes Social-Demokrat, som mente at det ogs\xc3\xa5 var \xc2\xaben bok som foreldre vil ha moro av \xc3\xa5 lese for de sm\xc3\xa5, og som barna selv vil ta fat p\xc3\xa5 p\xc3\xa5 egen h\xc3\xa5nd, om de er s\xc3\xa5 store at de kan lese\xc2\xbb. Arbeiderbladets kritiker var mer lunken: \xc2\xabDet er s\xc3\xa5 mange gode momenter i boken og den kunde blitt en bok til \xc3\xa5 lese h\xc3\xb8it for de sm\xc3\xa5 slik de vilde like \xc3\xa5 h\xc3\xb8re den. Men det er den ikke skrevet muntlig nok til. Den forteller ikke. Den beskriver litt kjedelig de mange sm\xc3\xa5 oplevelser de tre barna har i den store tilgrodde haven.\xc2\xbb Debutboken ble utgitt p\xc3\xa5 nytt i 1942; omslaget til den nye utgaven var illustrert av Gerhard Gjerding._NEWLINE_Edle Michalsen utga ikke flere egne b\xc3\xb8ker, men oversatte senere noen barne- og ungdomsb\xc3\xb8ker til norsk.'